বাইশ গজে তিনি নামা মানেই বড় ইনিংস বাধা— গত কয়েক মাসে এরকমই একটা ধারণা ভক্তদের মনে তৈরি করে দিয়েছেন শিখর ধাওয়ান। রবিবার আবার প্রতিপক্ষ ছিল শ্রীলঙ্কা। যে দলের বিরুদ্ধে ধাওয়ানের ব্যাটিং রেকর্ড ঈর্ষণীয়।
ডাম্বুলায় রবিবার ঝোড়ো সেঞ্চুরি করে শ্রীলঙ্কা-বধের নায়ক বলে দিলেন, তিনি এখন মাঠে মনের স্বাধীনতা উপভোগ করছেন। ম্যাচের সেরার পুরস্কার হাতে ধাওয়ান বললেন, ‘‘আমার সমস্ত কিছুই এখন ঠিকঠাক হচ্ছে। আমি শুধু পদ্ধতির ওপর মনোনিবেশ করেছি। আমি মানসিকভাবে স্বাধীন। 
পাশাপাশি ভাল খেললে এমনিই আত্মবিশ্বাস বেড়ে যায়। ঈশ্বরের কৃপায় সবই এখন আমার পক্ষে যাচ্ছে। আজ লক্ষ্য ছিল ইতিবাচকভাবে খেলা এবং বলের গুণগত মান অনুমান করে ব্যাটিং করা।’’
ধাওয়ানের মনের স্বাধীনতার নমুনা ভালমতোই টের পেয়েছেন শ্রীলঙ্কার বোলাররা। মাত্র ৯০ বলে অপরাজিত ১৩২ রান। ধাওয়ান মেরেছেন ২০টি চার ও তিনটি ছক্কা। সুযোগ দিয়েছেন দু’বার। কিন্তু ফিল্ডারদের ব্যর্থতায় সুবিধা নিতে পারেনি শ্রীলঙ্কা। ২১৬ রান তাড়া করতে নেমে ইনিংসের শুরুতেই অদ্ভুতভাবে রান আউট হয়ে গিয়েছিলেন রোহিত শর্মা। পিচের ঘাসে আটকে গিয়ে তাঁর হাত থেকে ব্যাট পড়ে যায়। 
তবে অধিনায়ক বিরাট কোহলির সঙ্গে সেই ধাক্কা সামলে ওঠেন ধাওয়ান। কোহলি ৭০ বলে ৮২ রান করে অপরাজিত ছিলেন। অবিচ্ছেদ্য দ্বিতীয় উইকেটে ১৯৭ রান যোগ করেন দু’জনে। ২১.১ ওভার বাকি থাকতেই ম্যাচ জিতে নেয় ভারত।